b'\n_START_ARTICLE_\nToleranssi (l\xc3\xa4\xc3\xa4keaineoppi)\n_START_PARAGRAPH_\nToleranssi tarkoittaa jonkin l\xc3\xa4\xc3\xa4kkeen tai p\xc3\xa4ihteen runsaan k\xc3\xa4yt\xc3\xb6n j\xc3\xa4lkeen siihen muodostuvaa sietokyky\xc3\xa4, joka kasvaa sen mukaan, miten usein ja miten paljon ainetta k\xc3\xa4ytet\xc3\xa4\xc3\xa4n. Toleranssi liittyy riippuvuuteen, sill\xc3\xa4 riippuvuuteen liittyy voimakasta halua k\xc3\xa4ytt\xc3\xa4\xc3\xa4 tietty\xc3\xa4 ainetta, kasvavaa aineen sietokyky\xc3\xa4 ja vieroitusoireita. Jos kehossa on jatkuvasti l\xc3\xa4\xc3\xa4kett\xc3\xa4, se voi est\xc3\xa4\xc3\xa4 v\xc3\xa4litt\xc3\xa4j\xc3\xa4aineiden vapautumisen synapseista. L\xc3\xa4\xc3\xa4kkeet voivat my\xc3\xb6s v\xc3\xa4hent\xc3\xa4\xc3\xa4 reseptorien lukum\xc3\xa4\xc3\xa4r\xc3\xa4\xc3\xa4. T\xc3\xa4ll\xc3\xb6in ainetta pit\xc3\xa4\xc3\xa4 k\xc3\xa4ytt\xc3\xa4\xc3\xa4 enemm\xc3\xa4n alkuper\xc3\xa4isen vaikutuksen aikaansaamiseksi. Jos lopettaa l\xc3\xa4\xc3\xa4kkeen k\xc3\xa4yt\xc3\xb6n yll\xc3\xa4tt\xc3\xa4en eik\xc3\xa4 keho saa ainetta johon se on tottunut, hermosolut eiv\xc3\xa4t heti palaa normaalitilaan. Hermosoluissa on liian v\xc3\xa4h\xc3\xa4n reseptoreita, v\xc3\xa4litt\xc3\xa4j\xc3\xa4aineita ei vapaudu tarpeeksi tai MAO-entsyymit eiv\xc3\xa4t pysty hajottamaan tarpeeksi v\xc3\xa4litt\xc3\xa4j\xc3\xa4aineita, vaan v\xc3\xa4litt\xc3\xa4j\xc3\xa4aineet j\xc3\xa4\xc3\xa4v\xc3\xa4t synapsirakoon.\n_START_SECTION_\nL\xc3\xa4\xc3\xa4ketoleranssi\n_START_PARAGRAPH_\nTunnettu l\xc3\xa4\xc3\xa4ke, jonka toleranssi saattaa yksil\xc3\xb6llisesti kasvaa l\xc3\xa4\xc3\xa4kett\xc3\xa4 jatkuvasti k\xc3\xa4ytett\xc3\xa4ess\xc3\xa4, on sepelvaltimotaudin hoitoon k\xc3\xa4ytett\xc3\xa4v\xc3\xa4 glyseryylinitraatti. _NEWLINE_Toleranssi on eri asia kuin riippuvuus, joka samalla aineella tunnetaan esimerkiksi dynamiittiteollisuudesta, jossa glyseryylinitraatille altistuvat ty\xc3\xb6ntekij\xc3\xa4t saavat p\xc3\xa4\xc3\xa4ns\xc3\xa4rky\xc3\xa4 ja muita vieroitusoireita. _NEWLINE_L\xc3\xa4\xc3\xa4ketoleranssi on niin ik\xc3\xa4\xc3\xa4n eri asia kuin bakteerien vastustuskyvyn kasvaminen antibiootteja vastaan. Siit\xc3\xa4 k\xc3\xa4ytet\xc3\xa4\xc3\xa4n nimityst\xc3\xa4 antibioottiresistenssi.\n_START_SECTION_\nAlkoholitoleranssi\n_START_PARAGRAPH_\nAlkoholin humalluttava vaikutus v\xc3\xa4henee, kun alkoholia k\xc3\xa4ytet\xc3\xa4\xc3\xa4n toistuvasti. Elimist\xc3\xb6n sopeutumista alkoholiin tapahtuu jo yhden humaltumiskerran kuluessa. Toleranssi kuitenkin lis\xc3\xa4\xc3\xa4ntyy, jos alkoholin k\xc3\xa4ytt\xc3\xb6\xc3\xa4 v\xc3\xa4hennet\xc3\xa4\xc3\xa4n._NEWLINE_Er\xc3\xa4s elimist\xc3\xb6n keino sopeutua alkoholin vaikutuksiin on aineenvaihdunnallinen toleranssi, jossa elimist\xc3\xb6 pyrkii tehostamaan alkoholin palamista. Aineenvaihdunnallinen toleranssi kehittyy silloin, jos alkoholia k\xc3\xa4ytet\xc3\xa4\xc3\xa4n pitk\xc3\xa4\xc3\xa4n ja runsaasti. Hermostollinen toleranssi taas tarkoittaa, ett\xc3\xa4 hermosto yritt\xc3\xa4\xc3\xa4 toimia normaalisti elimist\xc3\xb6n alkoholista huolimatta, joten alkoholi humalluttaa v\xc3\xa4hemm\xc3\xa4n. Hermostollinen toleranssi kehittyy jo yksitt\xc3\xa4isten, toistuvien nauttimiskertojen my\xc3\xb6t\xc3\xa4. My\xc3\xb6s ymp\xc3\xa4rist\xc3\xb6, jossa alkoholia nautitaan, voi vaikuttaa sietokyvyn kehittymiseen. Ihminen yhdist\xc3\xa4\xc3\xa4 alitajuisesti humaltumisen johonkin ymp\xc3\xa4rist\xc3\xb6\xc3\xb6n, jolloin hermosto osaa kumota alkoholin vaikututuksia vain samoissa olosuhteissa.'